ଯୋଧପୁର ୧୨।୦୭ଃ ରାଜସ୍ଥାନର ଯୋଧପୁରରେ ଜଣେ ଯୁବକ ବିବାହର ୧୦ ଦିନ ପରେ କରୋନା ପଜିଟିଭ୍ ଚିହ୍ନଟ ହୋଇଛନ୍ତି। ଏହା ପରେ ଯୁବକଙ୍କ ଘର, ପରିବାର ସଦସ୍ୟ ଏବଂ କଲୋନୀବାସୀଙ୍କ ମଧ୍ୟରେ ଚାଞ୍ଚଲ୍ୟ ଖେଳି ଯାଇଛି। ଆଉ ଏକ ଚକିତ କର କଥା, ଏହି ଯୁବକଙ୍କୁ କିଛି ଦିନ ପୂର୍ବେ ପୋଲିସ୍ ଏକ ମାରପିଟ୍ କେସ୍ରେ ଗିରଫ କରିଥିଲା। ଫଳରେ ଯୁବକଙ୍କ ସଂସ୍ପର୍ଶରେ ଆସିଥିବା ଥାନାର ସମସ୍ତ ଅଧିକାରୀ ଓ କର୍ମଚାରୀ ମଧ୍ୟ ଚିନ୍ତାରେ ପଡି ଯାଇଛନ୍ତି।
ପୋଲିସଠୁ ମିଳିଥିବା ସୂଚନା ଅନୁଯାୟୀ, ଯୁବକ ଜଣକ ଯୋଧପୁରର ବେଲଓ୍ବା ଖନ୍ତ୍ରିଆ ଗାଁର ବାସିନ୍ଦା। ତାଙ୍କ ବିବାହ ୧୦ ଦିନ ପୂର୍ବେ ଜୁନ ୨୯ରେ ହୋଇଥିଲା। ପୋଲିସ୍ ତାଙ୍କୁ ପରିବାରର ଜଣେ ସଦସ୍ୟଙ୍କ ସହ ମାରପିଟ୍ କେସ୍ରେ ଗୁରୁବାର ଜୁଲାଇ ୯ରେ ଗିରଫ କରିଥିଲା।
ପୋଲିସ୍ ଅନୁଯାୟୀ ଗିରଫ ପରେ ଯୁବକଙ୍କ କରୋନା ଯାଞ୍ଚ ପାଇଁ ବାଲେସର ସିଏଚସିରେ ସ୍ବାବ ନିଆଯାଇଥିଲା। ଏହା ପରେ ନମୁନା ଯୋଧପୁର ପଠାଯାଇଥିଲା। ଶନିବାର ଆସିଥିବା ରିପୋର୍ଟ ପଜିଟିଭ୍ ଆସିଛି। ଏହା ପରେ ପୋଲିସ୍ ଯୁବକଙ୍କୁ ବିଚାର ବିଭାଗୀୟ ହାଜତକୁ ପଠାଇବା ପରିବର୍ତ୍ତେ ମହାତ୍ମା ଗାନ୍ଧୀ ହସ୍ପିଟାଲର କୋଭିଡ୍ ଓ୍ବାର୍ଡରେ ଭର୍ତ୍ତି କରାଇଛି।
ଥାନା ଅଧିକାରୀ ଦୀପ ସିଂହ ଭାଟି କହିଛନ୍ତି, ଯୁବକଙ୍କ ସଂସ୍ପର୍ଶରେ ଆସିଥିବା ପୋଲିସ୍ କର୍ମଚାରୀଙ୍କୁ ୧୪ ଦିନ ପାଇଁ କ୍ବାରେଣ୍ଟାଇନ୍ରେ ରଖାଯାଇଛି। ଏହି ପୋଲିସ୍ କର୍ମଚାରୀଙ୍କ ଜାଗାରେ କାମ ପାଇଁ ଅନ୍ୟ ବିକଳ୍ପ ବ୍ୟବସ୍ଥା କରାଯାଇଛି। ପ୍ରଶାସନ ଏବଂ ଚିକିତ୍ସା ବିଭାଗ ଟିମ୍ ଯୁବକଙ୍କ କରୋନା ପଜିଟିଭ୍ ଖବର ମିଳିବା ପରେ ବେଲଓ୍ବା ଖନ୍ତ୍ରିଆ ଗାଁର ବ୍ରାହ୍ମଣର ବସ୍ତିକୁ ସିଲ୍ କରିଛି।
